
באחרית הימים(ציטוט)
חזון ישעיהו בן אמוץ אשר חזה על יהודה וירושלים בימי עזיהו יותם אחז יחזיקהו מלכי יהודה. שמעו שמים והאזינו ארץ כי יהוה דבר בנים גדלתי ורוממתי והם פשעו בי. ידע שור קנהו וחמור אבוס בעליו ישראל לא ידע עמי לא אתבונן.הוי גוי חטא עם כבד עון זרע מרעים בנים משחיתים עזבו את יהוה נאצו את קדוש ישראל נזרו אחור.על מה תכו עוד תוסיפו סרה כל ראש לחלי כל לבב דוי.מכף רגל ועד ראש אין בו מתם פצע וחבורה וכה טריה לא זרו ולא חבשו ולא רככה בשמן.ארצכם שממה עריכם שרפות אש באדמתכם לנגדכם זרים אכלים אתה ושממה כמהפכת זרים. ונותרה בת ציון כסכה בכרם כמלונה במקשה בעיר נצורה. לולי יהוה צבאות הותיר לנו שריד כמעט כסדום היינו לעמרה דמינו. שמעו דבר יהוה קציני סדם האזינו תורת אלהינו עם עמרה. למה לי זביחכם יאמר יהוה שבעתי עלות אילים וחלב מריאים ודם פרים וכבשים ועתודים לא חפצתי. כי תבואו לראות פני מי בקש מידכם רמס חצרי. לא תוסיפו הביא מנחת שוא קטרת תועבה היא לי חדש ושבת קרא מקרא לא אוכל עון ועצרה. חדשיכם ומועדיכם שנאה נפשי היו עלי לטרח נלאיתי נשא. ובפרשכם כפיכם אעלים עיני מכם גם כי תרבו תפלה אינני שמע ידיכם מלאו. רחצו הזכו הסירו רע מעלליכם  מנגד עיני חדלו הרע. למדו היטב דרשו משפט אשרו חמוץ שפטו יתום ריבו אלמנה. לכו נא ונוכחה יאמר יהוה אם חטיאכם כשנים כשלג ילבינו אם יאדימו כתולע כצמר יהיו. אם תאבו ושמעתם טוב הארץ תאכלו. ואם תמאנו ומריתם חרב תאכלו כי פי יהוה דבר. איכה היתה לזונה קריה נאמנה מלאתי משפט צדק ילין בה ועתה מרצחים. כספך היה לסיגים סבאך מהול במים. שריך סוררים וחברי גנבים כלו אהב שחד ורדף שלמונים יתום לא ישפטו וריב אלמנה לא יבוא אליהם. לכן נאם האדון יהוה צבאות אביר ישראל הוי אנחם מצרי ואנקמה מאויבי. ואשיבה ידי עליך ואצרף סיגיך ואסירה כל בדיליך. ואשיבה שפטיך כבראשנה ויעציך כבתחלה אחרי כן יקרא לך עיר הצדק קריה נאמנה. ציון במשפט תפדה ושביה בצדקה. ושבר פשעים וחטאים יחדו ועזבי יהוה יכלו. כי יבשו מאילים אשר חמדתם ותחפרו גנות אשר בחרתם. כי תהיו כאלה נבלת עלה וכגנה אשר מים אין לה. והיה החסן לנערת ופעלו לניצוץ ובערו שניהם יחדיו ואין מכבה.
